Prečišćeni tekst Zakona o političkim partijama obuhvata sljedeće propise:

1. Zakon o političkim partijama ("Službeni list Republike Crne Gore", br. 021/04 od 31.03.2004),

2. Zakon o izmjenama Zakona i drugih propisa zbog ustavne promjene u nazivu države ("Službeni list Crne Gore", br. 073/10 od 10.12.2010),

3. Zakon o izmjenama i dopunama Zakona kojima su propisane novčane kazne za prekršaje ("Službeni list Crne Gore", br. 040/11 od 08.08.2011),

4. Zakon o dopunama Zakona o političkim partijama ("Službeni list Crne Gore", br. 059/11 od 14.12.2011), u kojima je naznačen njihov dan stupanja na snagu.

ZAKON

O POLITIČKIM PARTIJAMA

("Službeni list Republike Crne Gore", br. 021/04 od 31.03.2004, Službeni list Crne Gore", br. 073/10 od 10.12.2010, 040/11 od 08.08.2011, 059/11 od 14.12.2011)

I OSNOVNE ODREDBE

Predmet zakona

Član 1

Ovim zakonom uređuju se uslovi i način: osnivanja, organizovanja, registracije, udruživanja i prestanka rada političkih partija (u daljem tekstu: partija).

Pojam partije

Član 2

Partija, u smislu ovog zakona, je organizacija slobodno i dobrovoljno udruženih građana radi ostvarivanja političkih ciljeva demokratskim i mirnim sredstvima.

Javnost rada

Član 3

Djelovanje partije je javno.

Način organizovanja i djelovanja

Član 4

Partija se organizuje i djeluje isključivo na teritorijalnom principu.

Ograničenja u djelovanju

Član 5

Zabranjeno je djelovanje partije čiji su ciljevi usmjereni na: nasilno mijenjanje ustavnog poretka, narušavanje teritorijalne cjelokupnosti Crne Gore, kršenje Ustavom zajamčenih ljudskih prava i sloboda, izazivanje i podsticanje nacionalne, rasne, vjerske i druge mržnje ili netrpeljivosti.

U Crnoj Gori ne može djelovati partija koja nije registrovana u skladu sa ovim zakonom, kao ni partija koja ima sjedište van Crne Gore.

Pravni status

Član 6

Partija stiče svojstvo pravnog lica danom upisa u Registar političkih partija (u daljem tekstu: Registar).

Partija počinje sa radom danom upisa u Registar.

II OSNIVANJE PARTIJE

Osnivači

Član 7

Partiju može osnovati najmanje 200 građana sa biračkim pravom u Crnoj Gori, koji svojevoljno potpišu izjavu o osnivanju partije (u daljem tekstu: izjava).

Nosioci sudijske i tužilačke funkcije, zaštitnici ljudskih prava i sloboda, profesionalni pripadnici policije i vojske ne mogu biti osnivači partije.

Sadržaj i ovjera izjave

Član 8

Izjava sadrži sljedeće podatke:

 1) ime i prezime osnivača partije;

 2) datum i mjesto rođenja osnivača partije;

 3) prebivalište osnivača partije;

 4) jedinstveni matični broj osnivača partije;

 5) naziv partije;

 6) prihvatanje statuta i programa partije;

 7) datum potpisivanja;

 8) potpis osnivača partije.

Izjava mora biti ovjerena kod nadležnog suda.

Obrazac izjave utvrđuje organ nadležan za vođenje Registra.

Osnivačka skupština

Član 9

Partija se osniva na osnivačkoj skupštini donošenjem:

 1) odluke o osnivanju partije;

 2) statuta;

 3) programa;

 4) izborom lica ovlašćenog za zastupanje partije.

Odluka o osnivanju

Član 10

Odluka o osnivanju partije sadrži: naziv, skraćeni naziv, sjedište i adresu partije, osnovne ciljeve partije i podatke o licu ovlašćenom za zastupanje partije.

Sastavni dio odluke o osnivanju čine izjave osnivača o osnivanju partije.

Statut i program partije

Član 11

Partija ima svoj statut i program.

Statut partije sadrži:

 1) naziv, skraćeni naziv, oznaku i sjedište partije;

 2) osnovne programske ciljeve partije;

 3) sastav, ovlašćenja, način odlučivanja i mandat organa partije;

 4) proceduru odlučivanja o kandidovanju i načinu izbora organa partije,

 5) teritorijalnu i unutrašnju organizaciju partije;

 6) način prijema i isključenja članova partije;

 7) prava i obaveze članova partije;

 8) proceduru utvrđivanja kandidata u postupku izbora organa vlasti;

 9) način obezbjeđenja afirmativne akcije radi ostvarenja ravnopravnosti polova u postupku izbora organa partije;

 10) odgovornost za materijalno i finansijsko poslovanje partije;

 11) postupak odlučivanja u slučaju spajanja partije;

 12) postupak donošenja odluke o udruživanju u saveze partija (koalicije);

 13) postupak donošenja odluke o učlanjenju u međunarodne organizacije;

 14) postupak odlučivanja o prestanku rada partije;

 15) postupak odlučivanja o imovini partije u slučaju prestanka rada partije ili spajanja partije;

 16) postupak promjene statuta;

 17) način ostvarivanja javnosti rada partije.

Program partije sadrži opis političkih ciljeva, vrijednosti i načela za koje se partija zalaže.

Naziv i oznake partije

Član 12

Naziv partije upisuje se na jeziku koji je u službenoj upotrebi u Crnoj Gori.

Naziv partije može se upisati i na jeziku nacionalnih i etničkih grupa, s tim što naziv na jeziku u službenoj upotrebi mora biti upisan na prvom mjestu.

U međunarodnoj komunikaciji partija može koristiti naziv preveden na strani jezik.

Naziv partije obuhvata puni naziv partije i skraćenicu od naziva partije.

Partija ima pravo na svoje autentične oznake.

U pravnom prometu partija može upotrebljavati svoj registrovani naziv, skraćeni naziv i oznaku.

Naziv partije ne smije sadržati ime strane države, stranog pravnog ili fizičkog lica.

Zaštita naziva i oznake partije

Član 13

Naziv, skraćeni naziv i oznaka partije moraju se razlikovati od naziva, skraćenog naziva i oznake druge registrovane partije ili partije koja je prestala sa radom, pod uslovom da od dana prestanka nije prošlo manje od četiri godine i ne smiju biti takvi da građane dovode u zabunu ili povređuju njihova moralna osjećanja.

Politička partija koja je nastala, shodno članu 17 ovog zakona, spajanjem dvije ili više partija ima pravo na trajnu zaštitu naziva, skraćenih naziva, oznaka i obilježja partija koje su izvršile proces spajanja.

Partija koja smatra da se njen naziv, skraćeni naziv i oznaka suštinski ne razlikuju od naziva, skraćenog naziva i oznake kasnije upisane partije, što nedvosmisleno izaziva zabunu u javnosti, ima pravo da, tužbom pred nadležnim sudom, zahtijeva brisanje iz Registra spornog naziva, skraćenog naziva i oznake.

III REGISTRACIJA PARTIJE

Prijava za upis u registar

Član 14

Registar političkih partija vodi ministarstvo nadležno za poslove uprave (u daljem tekstu: nadležni organ), koje svojim propisom uređuje sadržinu i način vođenja Registra.

Prijavu za upis u Registar podnosi lice ovlašćeno za zastupanje partije.

Prijava se može predati lično ili poslati putem pošte.

Uz prijavu za upis u Registar potrebno je priložiti:

 1) odluku o osnivanju partije;

 2) statut partije;

 3) program partije.

U slučaju da uz prijavu za upis nijesu priložena potrebna dokumenta, nadležni organ će, u roku od deset dana od dana prijema prijave, tražiti kompletiranje registarske dokumentacije. Ukoliko partija, u roku od 30 dana od dana prijema obavještenja nadležnog organa, ne kompletira registarsku dokumentaciju smatraće se da je partija povukla prijavu za upis u Registar.

Nadležni organ ovlašćenom licu za zastupanje partije izdaje potvrdu o prijemu prijave.

Registar je javna knjiga.

Rješenje o upisu u Registar

Član 15

Nadležni organ donosi rješenje o upisu partije u Registar.

Upis u Registar izvršiće se u roku od 15 dana od dana podnošenja prijave za upis.

Ukoliko se upis u Registar ne izvrši u roku iz stava 2 ovog člana, smatraće se da je upis izvršen prvog radnog dana po isteku tog roka.

Partija počinje sa radom u skladu sa ovim zakonom i drugim propisima od dana upisa u Registar.

Nadležni organ objavljuje rješenje o upisu partije u Registar u "Službenom listu Crne Gore".

Upis promjene podataka u Registar

Član 16

Ovlašćeno lice za zastupanje partije dužno je da, u roku od 30 dana od dana izvršenih promjena u statutu i programu partije i u slučaju izbora novog lica za zastupanje partije, podnese prijavu za upis novih podataka kod nadležnog organa.

Nadležni organ će sprovesti postupak upisa novih podataka, u skladu sa ovim zakonom.

Rješenje o upisu novih podataka objavljuje se u "Službenom listu Crne Gore".

IV UDRUŽIVANJE I SPAJANJE PARTIJA

Član 17

Partija se može udruživati u šire političke saveze u zemlji i inostranstvu, pri čemu zadržava svoj pravni subjektivitet.

Partija se može spojiti sa drugom ili drugim partijama koje se vode u Registru radi stvaranja nove partije i u tom slučaju gubi svoj pravni subjektivitet, a novi pravni subjekat postaje partija koja je nastala spajanjem dvije ili više partija.

Partija koja je nastala spajanjem dvije ili više partija upisuje se u Registar tako što, uz prijavu za upis, prilaže:

 1) odluku o spajanju partija;

 2) izvještaj o objedinjenoj imovini (bilans stanja);

 3) statut partije;

 4) program partije;

 5) podatke o licu ovlašćenom za zastupanje partije.

Postupak upisa u Registar partije iz stava 3 ovog člana vrši se po odredbama ovog zakona.

V PRESTANAK PARTIJE

Član 18

Partija prestaje da postoji brisanjem iz Registra.

Nadležni organ će rješenjem izbrisati partiju iz Registra, ukoliko:

 1) Ustavni sud odluči da akti partije nijesu saglasni sa Ustavom i zakonom;

 2) nadležni sud odluči da se naziv, skraćeni naziv ili oznaka suštinski ne razlikuju od naziva, skraćenog naziva ili oznake partije koja je ranije upisana u Registar;

 3) nadležni sud odluči da su naziv, skraćeni naziv ili oznaka partije jednaki ili slični nazivima ili simbolima institucija;

 4) se partija spoji sa drugom ili drugim partijama.

Odmah nakon brisanja partije nadležni organ će obavijestiti partiju.

Nadležni organ će pokrenuti postupak za brisanje partije iz Registra, ukoliko:

 1) organ utvrđen statutum donese odluku o prestanku rada partije;

 2) ustanovi da je upis partije bio obavljen na osnovu neistinitih podataka;

 3) ustanovi da, u roku od jedne godine od isteka mandata utvrđenog statutom, partija još uvijek nije izabrala svoje statutarne organe;

 4) partija samostalno ili u koaliciji šest godina nije učestvovala na parlamentarnim ili lokalnim izborima.

Nadležni organ će obavijestiti partiju o početku postupka brisanja iz Registra i pozvati je da se u roku od 15 dana od dana prijema obavještenja o tome izjasni.

Nadležni organ donosi rješenje o brisanju partije iz Registra, u roku od 15 dana od dana isteka roka za izjašnjavanje iz stava 5 ovog člana.

Rješenje o brisanju se objavljuje u "Službenom listu Crne Gore".

Protiv rješenja o brisanju može se pokrenuti upravni spor.

U slučaju brisanja iz Registra sredstva koja pripadaju partiji iz državnog budžeta vraćaju se budžetu.

VI NADZOR NAD PRIMJENOM ZAKONA

Član 19

Nadzor nad primjenom ovog zakona obavlja ministarstvo nadležno za poslove uprave.

VII KAZNENE ODREDBE

Član 20

Novčanom kaznom od 500 eura do 7.500 eura kazniće se za prekršaj politička partija, ako:

 1) se organizuje na način suprotan teritorijalnom principu;

 2) djeluje prije upisa u Registar;

 3) u svom djelovanju ne upotrebljava naziv upisan u Registar;

 4) u utvrđenom roku nadležni organ ne obavijesti o svakoj promjeni bitnih podataka koji se upisuju u Registar.

Za prekršaj iz stava 1 ovog člana kazniće se novčanom kaznom od 30 eura do 500 eura i lice koje zastupa partiju.

VIII PRELAZNE I ZAVRŠNE ODREDBE

Podzakonski akti

Član 21

Ministarstvo nadležno za poslove uprave, u roku od 30 dana od dana stupanja na snagu ovog zakona, donijeće propise za sprovođenje ovog zakona.

Preregistracija partija

Član 22

Partija upisana u Registar političkih organizacija dužna je da se, u roku od 12 mjeseci od dana stupanja na snagu ovog zakona, preregistruje po odredbama ovog zakona.

Partija iz stava 1 ovog člana može promijeniti svoj naziv, skraćeni naziv i oznaku.

Partija koja ne postupi u skladu sa odredbom stava 1 ovog člana prestaje da postoji po sili zakona.

Nadležni organ će, u roku od 10 dana od dana stupanja na snagu ovog zakona, upisati u Registar partiju koja je na posljednjim izborima osvojila jedan ili više poslaničkih, odnosno odborničkih mandata.

Partija iz stava 4 ovog člana mora, najkasnije u roku od 12 mjeseci od dana upisa u Registar, uskladiti svoje akte sa odredbama ovog zakona i dostaviti ih nadležnom organu, u suprotnom biće brisana iz Registra.

Prestanak zakonskih odredbi

Član 23

Danom stupanja na snagu ovog zakona prestaju da važe odredbe Zakona o udruživanju građana ("Službeni list RCG" br. 23/90, 13/91 i 30/92) koje se odnose na političke organizacije.

Postupak za upis u Registar započet prije stupanja na snagu ovog zakona završiće se po odredbama ovog zakona.

Stupanje na snagu

Član 24

Ovaj zakon stupa na snagu osmog dana od dana objavljivanja u "Službenom listu Crne Gore".

NAPOMENA IZDAVAČA

Danom stupanja na snagu Zakona o izmjenama Zakona i drugih propisa zbog ustavne promjene u nazivu države ("Službeni list Crne Gore", br. 73/10), u zakonima i drugim propisima koji su doneseni prije Ustava Crne Gore:

 - naziv: "Republika Crna Gora" zamjenjuje se nazivom: "Crna Gora";

 - u nazivu državnih i drugih organa i u nazivu pojedinih akata riječ "Republika" briše se;

 - naziv: "republički organ uprave" zamjenjuje se nazivom: "organ državne uprave";

 - riječ "republički" zamjenjuje se riječju "državni" ili se briše.